CELEX: C2007/283/58
Language: et
Date: 2007-11-24 00:00:00
Title: Kohtuasi T-360/07 P: Euroopa Ühenduste Komisjoni 19. septembril 2007 esitatud apellatsioonkaebus Euroopa Ühenduste Avaliku Teenistuse Kohtu 5. juuli 2007 . aasta otsuse peale kohtuasjas F-24/06: Abraca Montiel jt versus komisjon

24.11.2007   
            
            
               ET
            
            
               Euroopa Liidu Teataja
            
            
               C 283/31
            
         Euroopa Ühenduste Komisjoni 19. septembril 2007 esitatud apellatsioonkaebus Euroopa Ühenduste Avaliku Teenistuse Kohtu 5. juuli 2007. aasta otsuse peale kohtuasjas F-24/06: Abraca Montiel jt versus komisjon
   (Kohtuasi T-360/07 P)
   (2007/C 283/58)
   Kohtumenetluse keel: prantsuse
   Pooled
   
      Hageja: Euroopa Ühenduste Komisjon (esindajad: D. Martin ja L. Lozano Palacios)
   
      Teised menetluspooled: S. Abarca Montiel (Wauthier-Braine, Belgia), K. Adams (Wavre, Belgia), M. Alvarez y Bejerano (Sint-Pieters-Leeuw, Belgia), C. Baesens (Brüssel, Belgia), C. Blancke (Brüssel, Belgia), V. Bruneel (Kampenhout, Belgia), G. Butera (Rebecq, Belgia), C. Claire (Denderhoutem, Belgia), G. Gallo (Zellik-Asse, Belgia), C. Gilis (Ganshoren, Belgia), I. Gillard (Gingelom, Belgia), C. Kremer (Laeken, Belgia), D. Maris (Schaerbeek, Belgia), M. Menacho y Sanchez (Zellik-Asse, Belgia), R. Thiry (Herstal, Belgia), S. Timmermans (Brüssel, Belgia), R. Tuts (Boutersem, Belgia), E. Tzikas (Anderlecht, Belgia), C. Van Droogenbroeck (Eghezee, Belgia), C. Willems (Liernu, Belgia)
   Hageja nõuded
   
               —
            
            
               tühistada Avaliku Teenistuse Kohtu 5. juuli 2007. aasta otsus kohtuasjas F-24/06;
            
         
               —
            
            
               saata asi tagasi Avaliku Teenistuse Kohtule;
            
         
               —
            
            
               otsustada kohtukulude kandmine edaspidi;
            
         
               —
            
            
               teise võimalusena tühistada Avaliku Teenistuse Kohtu 5. juuli 2007. aasta otsus kohtuasjas F-24/06 ja samas asjas otsust tehes tunnistada vastuvõetavaks esimeses kohtuastmes kostja esitatud nõuded ning sellest tulenevalt jätta rahuldamata hagi kohtuasjas F-24/06; mõista apellatsioonmenetluse kohtukulud välja kostjalt.
            
         Väited ja peamised argumendid
   Kohtuasjas F-24/06: Abarca Montiel jt vs. komisjon 5. juulil 2007 tehtud otsusega tühistas Avaliku Teenistuse Kohus otsused, millega komisjon oli kinnitanud hagejate palgaastmed ja tasustamise lepinguliste teenistujate lepingute alusel. Hagejad, kes on varasemad palgatöötajad Belgia õiguse alusel, võeti pärast ühenduse teiste teenistujate teenistustingimuste muutmist tööle pediaatriaõdedena.
   Apellatsioonkaebuse toetuseks esitatud komisjoni esimene väide tuleneb õigusnormi rikkumisest, kuna Avaliku Teenistuse Kohus eiras kohaldatavate normide tõlgenduses võrdse kohtlemise põhimõtte ulatust, eelkõige seoses komisjoni kontseptsiooniga, mis seisnes peretoetuste hõlmamises töötasu mõistega.
   Teine väide tuleneb põhjendamiskohustuse rikkumisest, kuna Avaliku Teenistuse Kohus ei langetanud otsust töötasu mõiste osas.